Ιστομηχανική μέθοδος κατασκευής ωτικού ενθέματος από αυτόλογο χονδρικό ιστό
Authors: Στεροδήμας Αριστείδης 
Published: September 2021

Εισαγωγή: Η ολική αποκατάσταση του έξω ωτός με αυτόλογο χόνδρο παραμένει ένα εκ των δυσκολοτέρων προβλημάτων στον τομέα της πλαστικής και επανορθωτικής χειρουργικής Τα κρίσιμα θέματα για την ιστομηχανική του ωτός περιλαμβάνουν την αναζήτηση κατάλληλης κυτταρικής καλλιέργειας, την επιλογή των σωστών πολυμερών, την καλλιέργια των χονδροκυττάρων, τη μελέτη των ωτικών πλαισίων σε αποδεκτό ανοσοσυμβατό ζωϊκό μοντέλο («πραγματικό μοντέλο δοκιμής»), καθώς και τη μακρόχρονη διατήρηση του ωτικού πλαισίου. Επί του παρόντος, σε ασθενείς με δυσμορφία του πτερυγίου του ωτός χρησιμοποιούνται μοσχεύματα υάλινου χόνδρου ή επιλέγεται προσθετική με χρήση σιλικόνης για την αποκατάσταση του έξω ωτός. Αρκετές μέθοδοι μηχανικής ωτικού χόνδρου χρησιμοποιούν τεχνικές ιστομηχανικής. Παρά ταύτα, δεν έχει αναφερθεί κάποια ιδανική μέθοδος ιστομηχανικής του ωτικού χόνδρου μέχρι σήμερα.Ο σκοπός αυτής της διατριβής είναι η χρήση της τρισδιάστατης κυτταρικής εκτύπωσης για τη κατασκευή ενός ιστομηχανικού ωτικού μοσχεύματος και η αξιολόγηση των αποτελεσμάτων μετά την εμφύτευση τους σε ανοσοσυμβατό ζωϊκό μοντέλο.Υλικό και μέθοδοι: H συγκεκριμένη μελέτη επικεντρώθηκε α. στην κατασκευή μιας τρισδιάστατης κυτταρικής καλλιέργειας σε σχήμα ωτικού ικριώματος, από ινοΐνη μεταξιού – άλας αλγινικού οξέος – υαλουρονικό οξύ και κυττοσύνη σε συνδυασμό με περιχονδροκυτταρική και χονδροκυτταρική μονοστρωματική καλλιέργεια, β. στη διατήρηση της τρισδιάστατης αυτής κατασκευής με συνθετικά υλικά και γ. στη μελέτη των βραχυχρονίων και μακροχρονίων αποτελεσμάτων, μετά την εμφυτευσή τους σε δεκαοκτώ ενήλικα μη ανοσοκατασταλμένα λευκά κουνέλια Νέας Ζηλανδίας. Προκειμένου να δημιουργηθεί το ωτικό ικρίωμα σε σχήμα και μέγεθος ώστε να προσομοιάζει με ένα φυσιολογικό ους, κατασκευάσθηκε μια σειρά από αρνητικά καλούπια σύμφωνα με τα στοιχεία που συλλέχθηκαν από ένα φυσιολογικό ους. Για όλα τα πειραματόζωα εφαρμόσθηκαν οι καθευθυντήριες οδηγίες για την προστασία των ζώων που χρησιμοποιούνται για επιστημονικούς σκοπούς. Σε όλα τα εξαχθέντα ωτικά πλαίσια έγιναν ιστολογικές, ανοσοϊστοχημικές, οπτικές αναλύσεις και εξέταση της ευελιξίας-ελαστικότητας των ωτικών κατασκευών.Αποτελέσματα: Όλες οι κατασκευές των ωτικών ικριωμάτων διατήρησαν σε μεγάλο βαθμό το αρχικό ωτικό σχήμα και εμφυτεύθηκαν σε δεκαοκτώ ενήλικα λευκά κουνέλια Νέας Ζηλανδίας. Οι ωτικές κατασκευές αφαιρέθηκαν για να μελετηθούν έπειτα από 1 εώς 36 μήνες από την εμφύτευση. Η συγκεκριμένη κατασκευή ωτικού ικριώματος σε συνδυασμό με περιχονδροκυτταρική και χονδροκυτταρική μονοστρωματική καλλιέργεια είχε ως αποτέλεσμα την επιτυχημένη δημιουργία ωτικής κατασκευής με επαρκή μηχανική αντοχή και βιοσυμβατότητα όταν συγκρίνεται με το ανθρώπινου ους.Τα μεγέθη των ωτικών κατασκευών δεν παρουσίασαν σημαντικές διαφορές κατά την εξαγωγή τους. Κατά τη διαδικασία εμφύτευσης των ωτικών πλαισίων τα μήκη εκυμαίνοντο από 6.32 έως 6.41 εκ. και τα πλάτη από 2.65 έως 2.93 εκ. Κατά τη διαδικασία εξαγωγής των ωτικών πλαισίων το μήκος εκυμαίνετο από 5.24 έως 5.70 εκ. και το πλάτος από 2.14 έως 2.66 εκ. Όταν όλες οι εξαχθείσες ωτικές κατασκευές συγκρίθηκαν με τα εμφυτευμένα ώτα, διαπιστώθηκε ότι υπήρχε συρρίκνωση κατά 12-19% σε σχέση με το μήκος του προ-εμφυτευμένου αυτιού, ενώ το πλάτος συρρικνώθηκε κατά 10-23% σε σχέση με το αρχικό πλάτος.Συμπέρασμα: Η κατασκευή του ωτικού ικριώματος σε συνδυασμό με περιχονδροκυτταρική και χονδροκυτταρική μονοστρωματική καλλιέργεια είχε ως αποτέλεσμα την επιτυχημένη κατασκευή ωτικού πτερυγίου με επαρκή μηχανική αντοχή και διατήρηση του μεγέθους. Η ιστομηχανική του ωτός προσφέρει τη δυνατότητα δημιουργίας αυτολόγου χόνδρου σε προκαθορισμένο με ακρίβεια σχήμα λόγω των εξελίξεων στην τρισδιάστατη εκτύπωση, τη χρήση νανοϊνών και τη χρήση βλαστοκυττάρων. Η επιτυχής πραγματοποίηση μιας κλινικής μελέτης, όπως η συγκεκριμένη που έγινε σε αποδεκτό ανοσοσυμβατό ζωϊκό μοντέλο («πραγματικό μοντέλο δοκιμής»), θα αποτελέσει μία ελπιδοφόρα προοπτική για τη μελλοντική κλινική εφαρμογή της ιστομηχανικής στην αποκατάσταση του ωτός σε ανθρώπους